23. schôdza NR SR - 2.deň - B. popoludni
Dátum: 2024-11-27
Poslanec: Hlina, Alojz (SaS)
Druh vystúpenia: Vystúpenie v rozprave

32. Ďakujem veľmi pekne. Vážený pán predsedajúci, vážený pán minister, zastupujúci minister, vážené kolegyne, kolegovia, dobre to okomentoval môj kolega, ktorý povedal, že nie je tu minister Takáč, že už aj v pléne sa ťa bojí, že už ani do pléna nechodí. Ja neviem, sme svedkom takého zaujímavého fenoménu, hej, som vyštudovaný poľnohospodár, som členom výboru pre pôdohospodárstvo a životné prostredie, reálne som poľnohospodár a nemám šancu sa dostať do nejakej diskusie s ministrom, lebo to by dávalo logiku, hej, koalícia-opozícia. Nuž ale pán minister, zbabelý, všimnite si, posledný rok s kým chodí diskutovať. On pomaly pôjde diskutovať s Romanou Tabák, hej, len aby teda nemusel, aleže už ani do pléna nepríde, to mi príde naozaj čudné. Príde mi to aj také neúctivé voči tomu, že čo parlament naozaj je. A to, že pán Šutaj Eštok sa rozhodol ho zastupovať, mi nedáva žiadnu logiku, ale nech sa páči, takto si tu my žijeme. Ja k tomuto návrhu zákona, tam je toho viac, čo treba povedať, a skúsim upozorniť na to, že čo vám ponúkajú zabalené v koláči, v krabici od zákuskov, hej, a hovoria vám pomaly, že dajte si to do kredenca. Poznáte to, hej, že dáte to do kredenca, dáte krabicu preč a zistíte, že tam bolo niečo úplne iné a bolo to hrozné. Takže áno, prichádza tu nejaký návrh zákona, kde to bude, jak by som prípadne mohol poprosiť, ja si plním svoju poslaneckú funkciu, snažím sa ju plniť zodpovedne, za tie peniaze by sa aj patrilo, a mňa ruší to, že keď je tu z toho taký diskusný, diskusný príspevok. Takže ak dovolíte, mám minút dosť, ja počkám, keď dohovoríte, a potom by som začal hovoriť. Tak neviem, čo bude skôr. (Reakcia z pléna.) Prosím? Dobre, takže aj dovolíte, budem pokračovať k návrhu zákona, ktorý tu bol predložený. Čiže prišlo tu predložené, návrh, ktorý sa bude politicky predávať a komunikovať, že ideme to čistiť, hej, ideme to už upratať po nich, po všetkých tých matovičoch a neviem čo a bude sa taktne zabúdať na to, že koľko tu z toho času, čo sme tu už po novembri, vládne SMER a že tie procesy, špeciálne v zarastaní pozemkoch poľnohospodárskych, nevedia zarásť tak rýchlo, že od Matoviča alebo od Ódora, hej, že tam to predsa len čisto vegetačne si pýta nejaký dlhší čas, hej, že, takže to tam nebude sedieť. Ale to tu nikoho nebude zaujímať, hej, politicky to bude komunikované, upratujeme, robíme. Preto potrebujete strieľať vlka. Vy neviete postaviť diaľnicu, lebo cement ukradnete už cestou. Vy neviete postaviť tunel, nevieme. Na hanbu, na posmech celého civilizovaného sveta nevieme, ale vy potrebujete akciu, vy pozeráte americké filmy, vy potrebujete strieľať vlka. Lebo to vyzerá tak akčne, vyzerá to, že niečo robíme, strieľame vlky. Potrebujete rúbať, lebo to vyzerá tak akčne, hej. Takže celý tento návrh je, že idete čistiť zanešvárené poľnohospodárske pozemky, ktoré proste nerobením a zlým systémom a Matovičom a spol. zarástli. Pravda je niekde úplne inde, hej. To, že nejaké poľnohospodárske pozemky zarástli drevinami, to má dlhší, to som už spomínal, že trvá dlhšie a dôvody sú rôzne. Častokrát sa medzi poľnohospodárskymi pozemkami v katastri ocitne aj pozemok, ktorý prísne vzaté nie je až tak poľnohospodársky, ale tak bol vedený, ale už je to dávno z toho les a niekto proste to nepretransformoval. Niekto nerobil to, čo mal, potom to zarástlo a je tam už teraz z toho les. Dobre. Tých dôvodov môže byť viac. Je to nejaká výmera, tá výmera je podľa mňa dosť veľká a tej hmoty na tých poľnohospodárskych pozemkoch je veľa a to je celým jablkom problému, že prečo vlastne tu je tá hmota. Viete, niekto vidí les, tak vidí les s jeho funkciami. Vidí s tým, že čo les vlastne predstavuje. Niekto vidí les, vidí strom, vidí kubík. Vidí kubík a kubík vidí, že za čo sa dá predať, hej? Čiže áno. Tuná nám vlastne vládnu ľudia, ktorí vidia kubík a kubík má pre nich cenu. Vedia, že na tých poľnohospodárskych pozemkoch je veľa hmoty, častokrát veľmi kvalitnej, chce sa, chcú sa ku nej dostať, mimo LHP-čky, mimo lesného hospodárstva, mimo všetkého, len rozhodnutím orgánu na ochranu poľnohospodárskej pôdy, čo prísne vzaté v tomto prípade je obvodný pozemkový úrad. Čiže rozhodnutím obvodného pozemkového úradu proste vám vydá rozhodnutie, nariadenie, že máte odstrániť a vyrúbať dreviny na poľnohospodárskej pôde. To zatiaľ znie dobre, nie? Že teda akože viete, prečo to tam narástlo, kto to spôsobil a že či teraz to treba odstrániť. Takže tento úrad vydá toto rozhodnutie, že áno, že treba ten pozemok vyčistiť. Keby zákonodarca bol vedený poctivým úmyslom, že my tu tak gazdujeme, že my potrebujeme toľko tých kombajnov, lebo toto vlastne špecifikujeme, ja si dám tú prácu, ja to zrátam, že koľko my vlastne máme kombajnov na výmeru, ktorú obsievame, lebo my podľa mňa máme viac kombajnov, ako potrebujeme na výmeru. My máme kombajnov jak na Ukrajine a to je preto, že cez to funguje ten dotačný systém, tá vratka z toho systému a neviem, čo všetko. Takže logika veci je, a teraz mi vypadla myšlienka, že prečo som to vlastne povedal. (Povedané s pobavením.) Pardon, teraz sa ospravedlňujem, lebo tak som to chcel povedať, že mi to vypadlo, ale ja sa k tomu na koniec dostanem. Takže na konci, teda áno, rozhodnutím obvodného pozemkového úradu vydá rozhodnutie, že to môžte vyrúbať. Vy to teda začnete rúbať. A tu je ten celý problém, že keby zákonodarca bol vedený poctivým úmyslom, že teda je, neni kde siať, neni kde siať ťažkú nie repku, kukuricu, aleže áno, že tu motivujeme ľudí, robte zeleninu, robte ovocné sady a neni to, že kde. No tak keby to zákonodarca tým bol vedený, tak v tomto návrhu zákona napíše, a že po odstránení toho je potrebné na tom hospodáriť. Viete, že aby sa nestalo to, že teda že výrub, výrub a nič. Lebo áno, teraz je to tak. Výrub a nič. Nikto nezaväzuje nikoho, že keď už sa to stalo, keď už sme uznali, teda niekto uznal ten obvodný pozemkový úrad, to vám je už teda riaden orgán, hej? Že uznal, že teda už to treba vyrúbať. Ale nezaväzuje toho, kto to vyrúbe, že má na tom hospodáriť. Zaujímavé, nie? Lebo vyrúbe to preto, lebo sa má na tom hospodáriť. A čo keď nebude hospodáriť na tom? Nič sa nebude diať, len sa to vyrúbe. Dostane sa hmota. A ešte iná vec je tam, na ktorú by som chcel upozorniť. A toto je, by som povedal, že dôkazom toho, že aké je to hrozne nepoctivé. Lebo ten zákon vy tam pridávate do, myslím, § 3 ods. 4, písmeno neviem aké, pridávate, že teda že môžte, môžte urobiť poriadok na tom poľnohospodárskom pozemku iba rozhodnutím toho úradu, ale on vám hovorí, že vy môžte vyrúbať alebo odstrániť tie dreviny. To znie tak nenápadne, ale to je vážna vec. Lebo, to je vážna vec, vyrúbať znamená, že môžte odpíliť, máte peň, viete, zoberete hmotu a peň zostáva na pozemku. Odstrániť znamená, že hmota ide dole, ale ide aj peň s koreňovou sústavou preč. Čiže to dáva tú logiku, pretože chcete sa vrátiť k poľnohospodárskej pôde. Akú logiku dáva, že vy teda obnovujete poľnohospodársku pôdu a povoľujete len rúbať? Rozumiete, vy by ste nemali mať tú opciu a vy tú opciu v tej štvorke máte. Vy tam dávate alternatívne, že ten orgán rozhodne o výrube alebo odstránení tých drevín. Zaujímavé, nie? Tak ideme robiť všetko pre to, že potrebujeme poľnohospodársku pôdu, ale vlastne stačí, keď to odrúbeš, pne tam budú trčať, hej, a jak medzi pne budete, čo budete paradajky sadiť medzi pne? Však by ste mali jasne nariadiť v tom zákone. Nastalo to, zanešvárilo sa to, vy to ste prišli vyčistiť, tak ste teda našli systém, ako ale hovoríte jasne, odstrániť. Viete, to je normálne, že to je vážna vec. Ale vy hovoríte aj vyrúbať. Tak o čo vlastne zákonodarcovi ide v tomto prípade? Zákonodarcovi v tomto prípade ide len a len o to, aby sa dostal k hmote. Kvalitnej hmote, ktorá vyrástla na obrovských tisícoch hektárov, dôvody sú rôzne, že prečo. Častokrát aj pochybením tých poľnohospodárov, že to nechali. Ale častokrát je to aj historicky, častokrát to tam tvorí taký kolorit, to tam proste je. V dnešnej dobe, v dnešnej dobe, ja vám dám knižku, čo som si kúpil, že les a čo vlastne a čo vlastne predstavuje les. Les nie je kubík stromu. Les má nenormálne funkcie. To, že je les, je aj to, že sme tu my. Tak to už pochopte, že ten les má aj inú úlohu, ako naložiť ho na klaničák a zaviesť na pílu, aby sa vám spätne vrátila nejaká vratka. Preboha, však to už pochopte! Že sú aj iné funkcie lesa. Ale vy tu bez hanby donesiete zákon, budete ho predávať, Takáč si urobí, minister, tlačovku a povie, ideme čistiť. Nejdete čistiť. Keby ste išli čistiť poľnohospodársku pôdu, tak poviete, jednoznačne poviete, povinnosť hospodáriť na takej pôde, kontrola toho hospodárenia po vyčistení a nieže vyrúbať, ale odstrániť dreviny. Prečo ste to tak nedali? Budete sa pýtať, kolegovia? Či vám to je jedno? Viete, ja neviem už na koho mám apelovať a s kým mám na čo apelovať. Lebo keď toto takto prijmete, dám si tú prácu, že bude to ešte druhé čítanie, že si pozriem, koľko približne je tých tisícov hektárov takto vedenej pôdy, ktorá je vedená ako poľnohospodárska, ale už dávno nie je poľnohospodárska. Už je to les. Už sú to kroviny, už sú to medzierky, už je to niečo, čo tvorí charakter tej krajiny, a vy teraz donesiete rozhodnutie, že vyrúbať, nepotrebujete LHP-čku, nepotrebujete lesný hospodársky plán, nepotrebujete nič. Potrebujete len rozhodnúť, úradník na obvodnom pozemkovom úrade povie, okej, môžeš rúbať. Ešte tam mu zavádzate povinnosť, že síce musí, musí dať aj štátnemu ochranárovi prírody a štátny ochranár prírody do 15 dní sa musí vyjadriť, ale nie je tam napísané, že je nejaké zaväzujúce, len sa vyjadrí. Však sa vyjadrí a čo. Hej? Proste že sa vyjadrí, vyjadrili ste sa, okej. Môže to zvážiť, nemusí to zvážiť, nevyplýva mu z toho nič. Takže čo je na konci toho celého? Nebudete sa čudovať, že to mizne? Bude to miznúť. Bude to miznúť, bude sa to nakladať, bude sa meniť charakter tej krajiny. Bude! Znova sa vrátim k príkladu tej Číny. Ja už neviem, čo vám pomôže. Idete, teraz som bol, som išiel z Pekingu do takého jedného mesta a ja som, pozerám, však som v lese stále, to je všetko umelo vysadené. Teraz sadia niekde v Mongolsku do piesku, vyšľachtili nejakú drevinu, čo nepotrebuje vodu, proste všetci vedia, rozumejú tomu, že jak chceš zmeniť klímu, jak chceš stiahnuť vlahu, jak chceš proste prežiť, musíš mať strom. Musíš mať proste aj to, čo je pod ním, ten ekosystém, celý ten, celý, to, čo príroda vytvorila, niekto povie pán Boh, niekto príroda, všetko to dáva zmysel, prečo to je, ale na Slovensku, krajine medzi Karpatami, tu sú, naozaj nechcem byť expresívny, ľudia, ktorým to je úplne jedno, potrebujú len kubíky natrepať do píly a Nemci sa smejú. Iní sa smejú. Všetky tie obrovské píly, ktoré dávno nie sú naše. Všetko to drevo ide preč. Sa z nás smejú, že čo sú to tam za blázni, že si všetko nechajú vyrúbať. Všetko si nechajú vyrúbať. Zákony si k tomu menia. Takže to, čo požívalo ešte ako-takú ochranu, teraz sa tej ochrany úplne zbaví. Rozhodnutím úradníka na obvodnom pozemkovom úrade sa proste bude meniť charakter, bude meniť charakter krajiny. Nie kvôli sadeniu paradajok, kvôli kubíkom dreva, ktoré chcete predať. Že vám z toho neni zle. Ďakujem pekne.